

**דוברות הכנסת**

**ועדת הפנים והגנת הסביבה**

**‏יום שני א' חשון תשפ"ד**

**‏16 באוקטובר 2023**

**"מנצחים ביחד"**

**לבקשת יו"ר ועדת הפנים ח"כ יעקב אשר, החשב הכללי יבדוק את הקדמת מענקי האיזון לרשויות המקומיות.**

**שר הפנים התחייב בוועדה להעלות בקבינט החברתי-כלכלי את בקשת אשקלון להיכלל בעוטף.**

**בישיבה שהתקיימה הבוקר בוועדת הפנים והגנת הסביבה ושהוקדשה לסיוע לרשויות המקומיות והאזוריות בדרום לצורך התמודדות עם מצב הלחימה, הודיע נציג החדש הכללי כי יבדוק את הקדמת מענקי האיזון לרשויות המקומיות, זאת לבקשת ח"כ יעקב אשר יו"ר ועדת הפנים. בנוסף, התחייב השר משה ארבל להעלות בקבינט החברתי-כלכלי את בקשת אשקלון להיכלל במסגרת הסיוע הניתן לעוטף.**

בישיבה העלו ראשי הרשויות מספר בקשות: הגדלת מספר המיגוניות והממ"דים בערים ובאזורים הפתוחים, שחרור כל תשלומי מענקי האיזון לרשויות המקומיות, העברת כספים לרשויות המקומיות שמעוכבים במשרדי הממשלה השונים, סיוע לאוכלוסיות קשישים ונכים, סיוע כלכלי לשירותים פסיכולוגיים, העברת תקציבים מהתכנית לפיתוח כלכלי חברתי בקרב האוכלוסייה הבדואית בנגב לטובת הישובים בנגב ועוד. "אנחנו מוציאים הרבה מאוד כסף, שחררו אותנו מהבירוקרטיה", ביקש חיים ביבס, יו"ר השלטון המקומי בישראל.

עטא אבו מדיעם, ראש עיריית רהט ציין כי שלושה מבני העיר רהט איבדו חייהם בשבת, וחמישה נוספים נעדרים. "יש לנו הרבה פצועים והרבה נפילות של פצמ"רים, אך אין לנו ממ"דים ואין מספיק מיגוניות". עוד אמר כי תושבי העיר זקוקים לסיוע של פסיכולוגים.

תומר גלאם, ראש עיריית אשקלון זעק ואמר כי בשבע השנים האחרונות הוא התריע וביקש מיגון הולם וסיוע לתושבי העיר: "אני צועק כבר שבע שנים ולצערי לא סיפקו את הסחורה ואני מדבר על כולם כולל כולם. אח"כ נבוא חשבון עם מי שצריך. אני בכל יום הולך להודיע למשפחות על נרצחים, או למשפחות שבתים שלהן נחרבו. העיר אשקלון היא המטווחת ביותר - 1100 רקטות נורו לעיר, יש לנו אלפי פגועים ונפגעי חרדה שהמדינה לא יודעת לטפל בהם בהיקפים קטנים, אז כל שכן בימים שאחריי המלחמה. שר האוצר אומר לי שהוא מקצה לי חמישה מיליון ₪ ואני אומר שזאת טיפה בים. הוצאתי עד עכשיו 20 מיליון ₪". במענה לשאלה על מה הוציא את הכסף, ענה גלאם בכעס: "על אפודים לחיילים ששלחתם אליי לקרב; על ציודים למשטרת ישראל שאתם לא נותנים; אני מוריד ציודים לחטיבה של חיילים שהצבתם אצלי כי אין להם מתקנים, ואני עושה את זה כי אנחנו במלחמה". הוא ביקש להכליל את אשקלון במסגרת הגדרת העוטף.

השר ארבל השיב לגלאם כי הוא מתחייב עכשיו להעלות את סוגיית אשקלון בקבינט. "אנחנו מחויבים לשלטון המקומי ולמועצות האזוריות, ולא נישן עד שניתן מענים לשלטון המקומי לטובת התושבים", אמר ארבל.

שלומי הייזלר, מנכ"ל משרד האוצר הודיע כי הוזרמו כבר כמה עשרות מיליונים לרשויות בעוטף: "אין חסם תקציבי בסיוע לתושבים בעוטף. אנחנו מזהים בעיה ברשויות הקולטות ואנחנו מתכוונים לשבת על תעריף שיאושר לטובת הרשויות הקולטות".

שי חג'ג' ראש המועצה האזורית מרחבים ויו"ר מרכז המועצות האזוריות בישראל, ששכל את אחייניתו ביום שבת, סיפר כי במועצה האזורית מרחבים הולכים מלוויה אחת לשניה. "לצערי, אין צבא, העסק לא עובד, וכל מה שהצבא אמור לתת אנחנו נותנים. אנחנו פינינו את כל הצעירים מהמסיבה שרצו למושב פטיש. אנחנו עובדים הכי טוב, אבל צריך להכניס גם את אשקלון וגם את הנגב המערבי לעוטף. מי שמתפקד היום זה רק הרשויות ואנחנו צריכים כסף. תעבירו כסף ותקדימו את העברת מענקי האיזון, תסיימו עם הסיפור של הקרן לצמצום פערים. אנחנו מקימים את כיתות הכוננות לבד".

נציג החשב הכללי הודיע בדיון כי הקדמת מענקי האיזון בבחינה ותינתן תשובה בעניין בהקדם.

השר משה ארבל סקר בתחילת הישיבה את עבודת משרד הפנים ואמר כי למחנה שורה הגיעו נכון להבוקר 959 חללים. 504 זוהו ו-297 טרם זוהו.158 נותבו למכון לרפואה משפטית. בנוסף אר כי הונפקו 514 רשיונות קבורה. "מדובר במספרים קשים מאוד". עוד ציין לשבח את עובדי מערכת הבריאות – "רופאים יהודים ומוסלמים שהצילו חיי אדם בצורה מעוררת כבוד ובמספרים שמעולם לא היו כאן בישראל".

יו"ר הוועדה ח"כ יעקב אשר הודיע כי הוועדה תקיים ישיבות נוספות ותעקוב אחר יישום הסיוע והעברת הכסף לתושבי הדרום ולרשויות.